Imtella' Mejju 31, 2021 Quddiem il-Maġistrat Rachel Montebello, illum se tkompli l-kumpilazzjoni tal-evidenza kontra Yorgen Fenech li jinsab akkużat b'kompliċità fil-qtil ta' Daphne Caruana Galizia. Illum mistenni jixhed Melvin Theuma, is-sensar fl-assassinju tal-ġurnalista Daphne Caruana Galizia. 10.45 Id-difiża, l-avukati Gianluca Caruana Curran u Charles Mercieca, titlob sabiex taġġorna għal seduta oħra hekk kif Yorgen Fenech ma jiflaħx. Madankollu, il-prosekuzzjoni u l-parte civile joġġezzjonaw. Is-Supretendent Keith Arnaud jgħid li hemm Melvin Theuma jistenna barra l-awla biex jixhed u li fis-seduta li jmiss id-difiża tista' tibda l-kontroeżami tax-xhud. Min-naħa tiegħu, Jason Azzopardi, f'isem il-parte civile, qal li s-seduta tista' ssir kif skedat minħabba li bħalissa jinsabu fil-fażi ta' ġbir u preżentazzjoni ta' evidenza. Jgħid li jekk ma ssirx is-seduta hemm riskju li jkunu ppreġidikati d-drittijiet tal-parte civile.